b'\n_START_ARTICLE_\nSrednjeevropski program za izmenjavo \xc5\xa1tudentov in profesorjev\n_START_PARAGRAPH_\nCEEPUS (srednjeevropski program za izmenjavo \xc5\xa1tudentov in profesorjev) je regionalni program, ki je pri\xc4\x8del delovati marca 1995. Cilj programa je vzpostaviti in spodbujati mobilnosti \xc5\xa1tudentov in profesorjev med sodelujo\xc4\x8dimi dr\xc5\xbeavami ter izkoristiti prijateljske povezave in mo\xc5\xbenosti za oblikovanje skupnih \xc5\xa1tudijskih programov.\n_START_SECTION_\nSodelujo\xc4\x8de dr\xc5\xbeave\n_START_PARAGRAPH_\nV CEEPUS programu sodelujejo visoko\xc5\xa1olske institucije iz naslednjih dr\xc5\xbeav: Avstrija, Bolgarija, \xc4\x8ce\xc5\xa1ka, Hrva\xc5\xa1ka, Mad\xc5\xbearska, Poljska, Romunija, Slova\xc5\xa1ka, Slovenija, Srbija, Albanija, Makedonija in \xc4\x8crna gora.\n_START_SECTION_\nDelovanje\n_START_PARAGRAPH_\nCEEPUS deluje na osnovi mre\xc5\xbe. Ustanovijo jih posamezne univerze, fakultete ali njihovi oddelki za dolo\xc4\x8dena podro\xc4\x8dja. Tako imenovane mre\xc5\xbee morajo sestavljati najmanj tri partnerske univerze/fakultete/oddelki, od katerih sta vsaj dve iz razli\xc4\x8dnih dr\xc5\xbeav. Ena od teh institucij je koordinator mre\xc5\xbee. Mre\xc5\xbea kot celota kandidira za dolo\xc4\x8deno \xc5\xa1tevilo mesecev izmenjav, ki jih lahko nameni le za gostovanje tujih \xc5\xa1tudentov in profesorjev v skladu s potrjenim predlogom programa izmenjave. Cilj programa CEEPUS je razvoj izobra\xc5\xbeevanja, zato je financiranje kongresov, konferenc in raziskovanj izklju\xc4\x8deno.\n_START_SECTION_\n\xc5\xa0tipendije\n_START_PARAGRAPH_\n\xc5\xa0tudenti in profesorji lahko kandidirajo za \xc5\xa1tipendijo le znotraj mre\xc5\xbee, v katero je njihova ustanova vklju\xc4\x8dena. \xc5\xa0tipendijo CEEPUS dodeljuje dr\xc5\xbeava prejemnica in vklju\xc4\x8duje \xc5\xa1tipendijo, namestitev in zdravstveno varstvo ter zagotavlja oprostitev \xc5\xa1olnine. Potni stro\xc5\xa1ki niso pokriti. Mre\xc5\xbea zagotavlja priznavanje \xc5\xa1tudijskega obdobja, ki ga \xc5\xa1tudent prebije na partnerski ustanovi, na doma\xc4\x8di ustanovi._NEWLINE_Na\xc4\x8deloma lahko za \xc5\xa1tipendijo prosijo tudi \xc5\xa1tudenti z ustanov, ki niso vklju\xc4\x8dene v mre\xc5\xbeo, in sicer kot t. i. prosti \xc5\xa1tudenti (\xc2\xbbfree movers\xc2\xab). Informacije o prostih \xc5\xa1tipendijah je mogo\xc4\x8de dobiti na Nacionalnem uradu CEEPUS tiste dr\xc5\xbeave, kamor \xc5\xbeelijo na izpopolnjevanje.'